56 Ciuitas

Secundum Augustinum, primo, *De ciuitate*, capitulo 16, ciuitas nichil aliud est quam concors hominum multitudo. Vnde, dicit in 15 libro, capitulo 1, quod a principio mundi processerunt due ciuitates: vna Dei, altera diaboli. Vna terrestris, alia celestis. Vnde et filiorum Adam vnus edificauit terrestrem et diabolica, scilicet, Caym, alius celestem, scilicet, Abel. Et secundum Augustinum, libro 14, in fine, has duas ciuitates faciunt[[1]](#endnote-1) duos amores. Terrenam ciuitatem facit amore sui et contemptus Dei. Celestem ciuitatem facit amor Dei et contemptus sui. Caym, vero, in terra *ciuitatem* construxit sicut patet Gen. 4[:17]. Abel, autem, non construxit, quia mali faciunt hic sibi mansiones, set boni dicunt cum Apostolo illud Heb. 13[:14]: *Non enim habemus hic manentem civitatem, sed futuram inquirimus*. Vnde et edificantes sibi ciuitatem et turrim in supra confusi sunt et dispersi propter mala que fiunt in ciuitate, [Gen. 11:3-7]. Diabolus quando voluit temptare Christum de supra assumpsit eum in ciuitate, Matt. 4[:5].

¶ Item, angeli ad saluandum Loth *eduxerunt eum extra ciuitatem*, Gen. 19[:17]. Propter quod, Apostolus, [2] Cor. 11[:26], dicit *periculis in civitate*, set est aduertendum quod ciuitas quam habuit hic boni non est manens, sicut predicutm est, quia ecclesia militans transibit, aliquando in triumphantem et figurabatur per tabernaculam portatile quod fecit Moyses, quod aliquando transiuit in templum Salomonis. De qua ciuitate, Ysai. 19[:18]: *Ciuitas solis vocabitur vna,* quia vna est mater ecclesia, non Scilla, nec diuisa per errores. Et hec ciuitas nouo nomine vocata est, quia nomen synagoge transiuit in nomen ecclesie.

Vnde, infiguratur [2] Reg. 5[:7]: *Dauid cepit arcem Syon,* et edificauit eum et vocauit eam, mutato nomine, ciuitatem Dauid. Sic Christus vocat ecclesiam a nomine suo Christianam, Ysai. 62[:12]: *Tu vocaberis, [Quesita] civitas, non Derelicta*. Set de multis qui sunt ciues uel saltem esse deberent, sicut est de multis in pluribus regnis quod dimissis ciuitatibus habitant in agris ciuitatem dimittentes mercatoribus. Sic homines qui deberent intendere ad regimen ecclesie transeunt ad agros magis soliciti de mundo quam de cura ecclesie, dimittentes ecclesiam talibus qui solum propter lucrum ibi manent.

¶ Istud admirans, Ysaias prophetam primo [1:21] querit *quomodo facta est meretrix ciuitas fidelis*? Et respondet cito post, *Principes tui infideles, socii furum*. Habitantes cum eis in agris.

¶ Quale, autem, periculum ex hoc sequitur patet quod Augustinus, 4, *De ciuitate,* c. 3, singulis homo in ciuitate est sicut vna littera in dictione. Sic, autem, diccio est mitta nisi habeat aliquam vocalem hominis. Laici non sunt, nisi sicut consonantes dicciones. Prelati deberent sicut vocales dantes vocem laudis laicis. Vnde, Ysai. 40[:9], dicitur prelato *exalta in fortitudine vocem tuam, qui evangelizas* Syon. Dic ciuitatibus inde, Ecce Deus vester ecce hic quod prelati debent dare vocem suam laicis et precipue in ciuitatibus propter plura mala que ibi fiunt quam alibi. Vnde, dicitur de Christo, Luc. 19[:41-42]: quod *videns civitatem flevit super* eam, *dicens: Quia si cognovisses.* Et verumptamen Loth erat in ciuitate iustus, set extra peccauit, sicut patet Dist. 40, c. *Quelibet.* Set Luc. 7[:37]: *Mulier, que erat in civitate peccatrix*. Et Dominus redegit Sodomam in cinerem propter peccata que in ea fiebant, Gen. 19[:24-25].

Ergo, necessaria est presencia boni prelati ad impediendum huius mala. Vnde, Jeremias, deplangens absenciam prelati, dicit, Thren. 1[:1]: *Quomodo sedet sola ciuitas plena populo! Facta est quasi vidua domina gentium.* Vidua videtur que a sponso suo non vilitatur, set Apo. 21[:10, 2], legitur quod ideo vidit *ciuitatem sanctam Jerusalem* nouam *descendentem de celo a Deo ... paratam sicut sponsam ornatam viro suo.* Que ciuitas describitur in quadro, ita quod in qualibet parte sint porte 3 que numquam claudentur, [Apo. 21:12-13, 25], quia in omni parte ecclesie qui diffunditur per /f.18ra/ quadrisidum orbem, patent 3 partes penitencie per quas potest peccator in ecclesiam intrare, et ille numquam claudentur, quia nulli penitenti precluditur in terra salutis.

¶ In hac materia distingunt aliqui sic ciuitas est triplex: supprema, media, et infima. Prima est bonorum, sine[[2]](#endnote-2) malis, scilicet, paradisus.[[3]](#endnote-3) Secunda est bonorum iuxta cum malis, scilicet, mundus. Tercia est malorum totaliter sine bonis, scilicet, infernus. Prima est letancium, secunda militancium, tercia dolencium. Prima est appetenda, secunda paruipenda, tercia fugienda.

¶ Prima, dico est affectanda propter quatuor: Primo, propter amenitatem, sicut incarceratus affectat bonum aerem, Psal. [45:5]: *Fluminis impetus letificat ciuitatem Dei.* Secundo, propter felicitatem, sicut pauper optat copiam, lingua saporem, Ysai. 33[:20]: *Oculi tui videbunt* ciuitatem *opulentam.* Quia ibi quilibet inueniet quod voluerunt, Psal. [121:3]: *Jerusalem, que edificatur ut ciuitas.* Tercio, propter iocunditatem perpetuam, sicut laborans optat quietem, Psal. [47:9]: *Sicut audiuimus, sic vidimus, in ciuitate ... Dei nostri.* Quarto, propter societatem gratam, sicut agnus appetit societatem agni, non lupi, sanus sani, non leprosi, Psal. [86:7]: *Sicut letantium omnium habitatio [est] in te.*

Secundo, ciuitas mundi est paruipendenda quia transitoria, Heb. 13[:14]: *Non habemus hic manentem ciuitatem*. Ideo, negociandum est hic instanter, prudenter, innocenter, et hoc propter tria, quia hic est facilitas adquirendi per diuinam graciam, Psal. [30:22]: *Benedictus Dominus, quoniam mirificauit misericordiam suam mihi in ciuitate munita.* Ideo, negociandum est hic instanter dum adhuc durant mundine, Gen. 19[:20]: *Est ciuitas* hic *juxta parva, festina salvabor* te ibi. Secundo, quia est hic facilitas cadendi ex lubricitate [vie], Psal. [54:10]: *Vidi iniquitatem et contradictionem in ciuitate.* Et Luc. 19[:41]: *Videns ciuitatem fleuit super* eam. Ideo, ambulandum est prudenter, Eccli. 9[:7]: *Noli circumspicere in muros ciuitatis, nec oberraueris in plateis.*

¶ Tercio, quod hic est difficultas resurgendi ex contagiosa societate, Prou. 29[:8]: *Homines pestilentes dissipant ciuitatem.* Ideo, ambulandum est innocenter, ut pocius custodiatur uita quam pecunia, quia difficilius amissa recuperatur. Ideo, serpens exposit membra pro capite, ut seruet uitam suam, Eccli. 7[:7]: Ne *pecces in multitudinem ciuitatis.*

¶ Igitur, ad bonam disposicionem ciuitatis quatuor in esse debent, scilicet, iusticia, id est, penitencia, sicut et in ecclesia ut puniantur malefactam, Psal. [100:8]: *In matutino,* id est, in principio. Nam principio uulnus facilius sanatur, ignis facilius extinguitur, *interficiebam omnes peccatores, ut disperderem de ciuitate Domini omnes operantes,* id est, de ecclesia Christi, Psal. [72:20]: *Velut somnium surgentium, Dominie, in ciuitate [tua] imaginem ipsorum,* id est, recordacionem peccatorum, *ad nichil rediges*.

Secundum est fortitudo que expugnat vicia insurgencia, Prou. [18:19]: *Frater qui adjuvatur a fratre quasi ciuitas firma.* Quando corda ciuium non sunt vnita, ciuitas facile capitur. Et qui non manet in ciuitate non meretur opere a ciuibus.

¶ Tercium est temperancia in dispensando bona, 4 Reg. 2[:19]: *Ecce habitacio huius ciuitatis optima,* id est, ecclesie, *sed aque pessime,* id est, abundancia temporalium quam habent prelati, *et terra sterilis*.

Quartum est prudencia in regendo, Eccle. 9[:14]: *Civitas parua, et pauci viri in ea.*

¶ Tercia, ciuitas que est inferni est fugienda propter quatuor. Primo propter mansionem deformem, Ysai. 25[:2]: *Posuisti ciuitatem in tumulum*.

Secundo, propter concione horribile, Apo. 18[:2]: *Facta est habitacio demoniorum.* Eziech. 24[:6]: *Ve ciuitati sanguinum.*

Tercio, propter defectum gaudii, sic Iacob cum filiis fugit terram Canaan tempore famis, Jer. 33[:5]: *Abscondens faciem meam a ciuitate, propter omnem maliciam eorum.*

¶ Quarta, propter perpetuitatem supplicii, sicut canis fugit baculum et vnumquodque suum nociuum, Ysai. 14[:31]: *Ulula, porta;* clama *ciuitas.* Ysai. 1[:7]: *Ciuitates vestre succense igni.*

¶ Item, secundum aliquos sic est ciuitas duplex mundi et Dei, seculi et claustri. Prima non est edificanda quia, *Maledictus* omnis *qui edificat Ierico,* Ios. 6[:26]. Hec ciuitas est deflenda quia deficient ibi alimenta deuocionis, Jer. 14[:17-18]: *Deducant oculi mei lacrimam per noctem et diem, etc.,* usque *Si* ingressus *fuero* ciui- /f.18rb/ tatem. Ecce quanta miseria posui ad archam, repletam et mori, fame, Psal. [58:7]: *Famem pacientur ut canes, et circuibunt ciuitatem.*

Secundo, quia deficit ibi presidium defensionis, maxime quando ciues qui debent se defendere contra hostes mutuo se impugnant, Prou. 29[:8]: *Homines pestilentes dissipant ciuitatem.* Talis ciuitas sepe corruit sine hoste, Matt. 12[:25]: *Omnis domus* aut *ciuitas contra se, non stabit.* Nec mirum, quia secundum Psal. [54:10]: *Vidi iniquitatem et contradictionem in ciuitate.*

¶ Tercio, quia deficit ibi iudicium correctiones quod plangit Ysai. 1[:21], Quandoque *facta est meretrix ciuitas plena judicii.* Vrbis fidelis *justitia habitauit in ea, nunc autem homicide*. Quod contingit multiplicieter uel anime male voluntatis, uel gladio detractionis, uel veneno infectiue locucionis, uel exemplo praue conuersacionis.

¶ Quarto, quia deficit ibi consilium discrecionis. Ideo, patet ibi periculum destruccionis, Eccle. 9[:14]: *Ciuitas parua, et pauci in ea, venit contra eam rex magnus,* id est, diabolus, et ponit *munitiones* in giro. Ideo, destruenda est nisi veniat vir pauper et sapiens et liberat eam. Et hee sunt cause quare Christus fleuit super ciuitatem.

¶ Est et alia ciuitas Dei siue claustri que edificanda est et inhabitanda, Ysai. 64[:9]: *Ecce,* Domine, *populus tuus omnes nos.* *Ciuitas* Sancta tua. Et Matt. 10[:23], sedere in ciuitate donec iudicium virtute. Ex hoc religio dicitur ciuitas quia amabit eam, murus observancie regularis, ante murale est paciencia, fossatum est humilitas, turris est contemplacio. Ibi habitant velud in claustro, claustrales velud in orbe obedienciarii, et officiales uelud in suburbio, conuersi et seruientes, locus iudiciorum est capitulum, locus actiuum spiritualium est chorus, locus studencium[[4]](#endnote-4) est claustrum, locus operancium varietas officiorum.

¶ Et isti ciuitati spiritualiter prouidendum de quatuor quod sit ibi iudicium equitatis, consilium veritatis, solacium fertilitatis, presidium firmitatis contra quatuor predicta.

¶ Et pro hiis, quatuor fundis solebant formoses ad ciuitatem concurrere, profundo iudicio, pro querendo, consilio, pro procurando, edulio, pro optinendo, presidio. Pro primo, quod ibi iudicium correccionis, Ysai. 1[:26]: *Vocaberis ciuitas justi, urbs fidelis.* Pro secundo, quod ibi abundet iudicium discrecionis, Eccli. 10[:3]: *Ciuitates inhabitabuntur per sensum* prudentium.

¶ Nempe necessitatibus solet consilium reperirii, Act. 9[:7]: *Surge, et ingredere ciuitatem,* ut cibos emeret. Hoc autem procurat assiduitas deuocionis, Ysai. 33[:20]: *Videbunt oculi tui* ciuitatem *opulentam* pro Christo. Prou. 18[:19]: *Frater qui* iuuatur *a fratre quasi ciuitas firma.*

¶ De ciuitate sic edificata et inhabitata proiciuntur contra hostes lapides elemosine, sagitte oracionis, aqua calida lacrimarum, 2 Reg. 10[:12]: *pugnemus pro ciuitate.*

¶ Item, secundum aliquos ciuitas commendatur si sit difficilis ad capiendum, si pacifica ad regendum, si libera ad possidendum, si fertilis ad comminandum. Hoc est dicere si sit minuta presidiis, si populata viris pacifis, si dotata bonis priuilegiis, si abundans in necessaris. Et secundum hec superna ciuitas commendatur ac liciis eminencia et nobilitate a ciuium, concordia et vnitate a munificencia, et liberalitate ab abundancia et fertilitate. De hiis quatuor dicitur [Gal. 4:26]: Illa *que sursum est Ierusalem liberate est mater nostra.*

Vbi primum exprimitur in alta, sit nacione ibi qui sursum est. Secundum in pacifica visione Ierusalem. Tercium in seruitutis immunitate ibi libera est. Quartum in materna fecunditate ibi mater nostra commendatur. Ergo, a situs eminencia, quia sursum, quod sursum est serenum, est speciosa et securum. Sic celum gaudet serenitate quia nullis impressionibus poterit obfuscari, gaudet speciositate quia ibi poterunt pulcherima speculari, gaudet securitate quia non poterit machinis impugnari.

De primo, Ezech. 8[:2]: Vide, *et ecce similitudo quasi aspectus ignis*, etc. De tercio, Col. 3[:1]: /f.18va/ *Si consurrexistis cum Christo, que sursum sunt querite.* Item, quia libera est nemo potest pedagium exigere, set quibus liberis transire, Matt. 17[:24]: *Reges terre a quibus* extributum, etc., Rom. 8[:21]: *Ipsa creatura liberabitur a seruitute corruptionis*.

1. faciunt ] *add*. ~~terrestrem~~ F.128. [↑](#endnote-ref-1)
2. sine ] *add*. in F.128. [↑](#endnote-ref-2)
3. paradisus ... cum malis, scilicet ] Lambeth 23 *om*. F.128. [↑](#endnote-ref-3)
4. studencium ] *add*. ~~est capitulum locus actiuum spiritualium~~ F.128. [↑](#endnote-ref-4)